Skuldlas kniehalter Gauteng-staatshospitaleArgieffoto Die Gautengse departement van gesondheid gaan gebuk onder ŉ skuldlas van R1,5 miljard wat die departement se vermoë om kwaliteit gesondheidsdienste te bied in die wiele ry. David Makhura, Gautengse premier, het Dinsdag in antwoord op vrae in die provinsiale wetgewer bekendgemaak dat geld wat aan die gesondheidsdepartement geskuld word ŉ astronomiese bedrag van R1,5 miljard beloop. Dit sluit agterstallige betalings van nasionale departemente, provinsiale gesondheidsdepartemente en staatsinstellings soos die Nasionale Gesondheidslaboratoriumdienste, die ongevallekommissaris en die Padongelukkefonds in. Makhura het beklemtoon dat sewe hospitale in Gauteng tersiêre dienste hanteer. Hierdie hospitale voorsien op hierdie wyse ook ondersteuning aan provinsies soos Mpumalanga, Limpopo, Noordwes en die Vrystaat. Boonop gebruik nasionale regeringsdepartemente en staatsinstellings ook Gauteng se openbare gesondheidfasiliteite en kom mense van die hele gebied suid van die Sahara om behandeling in Gauteng se staatshospitale te kry. Phumla Sekhonyane, Makhura se woordvoerder, het in ŉ verklaring gesê die premier het in reaksie hierop ŉ geskilbeslegting- en skuldbestuurkomitee op die been gebring om te help om die departement se agterstallige skuld in te vorder. Volgens Sekhonyane het Makhura reeds in Januarie vanjaar Aaron Motsoaledi, minister van gesondheid, en Pravin Gordhan, minister van finansies, se hulp gevra om aandag te gee aan die departement se skuldlas. Albei ministers was te vinde daarvoor dat ŉ komitee op die been gebring word om die kwessie te hanteer. Sekhonyane het gesê die komitee se eerste vergadering sal voor die einde van die maand gehou word en sal deur Makhura, Motsoaledi, Gordhan en Qedani Mahlangu, Gauteng se LUR vir gesondheid, bygewoon word.